МахIмуд гьавураб сон битIахъе лъазе кIоларо. Амма МахIмуд, дир хIисабалда, дидаса цIикIкIарав вукIине ккола. Кинан абуни, дида МахIмуд вихьана тIоцебесеб нухалъ Хунзахъ базаралдаса вуссун вачIунев чи, нижер росулъ рещтIун гьоболасул бакIалда кечI ахIулев. Гьеб заманаялда МахIмуд вукIана михъида хIур чIварав гIолохъанчи. Дунилан абуни, гьесул кочIохъ гIенеккарал гIадамазе бакI къварилъарабго къватIире гъолел лъималазда гъорлъ вукIана. МахIмуд, гьеб заманаялда жиндицаго кечI ахIаниги, ХъахIабросулъа МахIмуд абураб цIаралдалъун машгьурав вукIинчIо. Гьелдаса чанго соналъ хадуб бахъана магIарулазда жаниб МахIмудил борхараб гьаракь ва гьелдаго цадахъ тIиритIизе байбихьана гьесул пасихIал кучIдузул асарал.